Potrivit managerului Spitalului Judeţean Braşov, dr. Carmen Daniela Neculoiu, femeia a murit, în noaptea de sâmbătă spre duminică, aproape de miezul nopţii, după ce starea ei s-a agravat şi a intrat în stop cardiorespirator, transmite corespondentul MEDIAFAX.

"Din păcate, era în stare gravă, iar în noaptea de sâmbătă srep duminică, funcţia respiratorie s-a agravat, au cedat plămânii şi a intrat în stop cardio-respirator“, a declarat dr. Neculoiu corespondentului MEDIAFAX.

Vinerea trecută, familia femeii făcuse o cerere scrisă că nu mai doreşte ca aceasta să fie transferată la un spital din străinătate, după ce rudele solicitaseră anterior transferul femeii în altă ţară.

Femeia era internată la Secţia de Terapie Intensivă a Spitalului Judeţean, ventilată mecanic, cu paraametri respiratori stabili şi stabilă din punct de vedere hemodinamic.

"Totuşi, starea pacientei este în continuare gravă, dar stabilă şi imprevizibilă“, declara atunci managerul Spitalului Judeţean Braşov, dr. Daniela Neculoiu.

Ea a avut o intervenţie de grefare de piele şi o operaţie la un braţ.

Ceilalţi trei pacienţi, care nu au ajuns la Terapie Intensivă, s-au aflat în recuperare, fiind în afara oricărui pericol.

În urma exploziei de la moara de făină "Şapte Spice", şase persoane au fost rănite şi transportate la spital, dintre care una, un bărbat de 31 de ani, a murit pe masa de operaţie la Spitalul Judeţean Braşov. Bărbatul era cel care a rămas prins sub dărâmături şi care a suferit traumatisme craniene foarte grave.

De asemenea, la secţia ATI au fost internate în stare gravă două persoane, un bărbat de 46 de ani şi o femeie de 51 de ani. Bărbatul de 46 de ani a murit, miercurea trecută, imediat după ce a fost transportat la o clinică din Austria.

Explozia, urmată de un incendiu, s-a produs în 5 noiembrie, la moara de pâine de lângă Vel Pitar, situată în apropierea Stadionului Tineretului din Braşov, cu câteva minute înainte de finalul meciului FC Braşov - CSM Râmnicu Vâlcea din Liga a II-a de fotbal. Flăcările uriaşe au fost surprinse în direct de camerele video de la Stadionul Tineretului din Braşov.